text: «У школу – з усмешкай». Такую назву насіў раённы конкурс вясёлых і знаходлівых педагагічных работнікаў устаноў адукацыі. У ім прынялі ўдзел каманды Дзераўнянскай СШ («Дзераўнянскія пчолкі»), Аталезскага вучэбна-педагагічнага комплексу дзіцячы сад – сярэдняя школа («Восем дзевак, адзін я»), СШ № 2 («Шпількі»), гімназіі № 1 («На абцасах»), СШ № 3 («Педсавет»), Горкаўскай СШ («Настаўнік.by»), Заямнаўскай СШ («Антыстрэс»), Шашкоўскай СШ («КУ-КУ»), Засульскай СШ («Мары збываюцца»).
  Каманды прайшлі тры этапы конкурсу: прадставілі візітную картку «Па локаць у меле», жартоўны біятлон (конкурс капітанаў) і музычнае дамашняе заданне «Званок для настаўніка».
  Гульня працягласцю чатыры гадзіны не дала сумаваць гледачам і членам журы. На працягу ўсяго конкурсу залу не пакідала атмасфера непасрэднасці і вясёлага настрою. Каманды выдатна і арыгінальна справіліся з заданнямі конкурсу. Яркай адметнасцю мерапрыемства стаў удзел дырэктараў устаноў адукацыі ў інтэлектуальным спаборніцтве: Аталезскага ВПК дзіцячы сад – сярэдняя школа І. В. Ключнік, гімназіі № 1 – Д. І. Клімовіча. Аўтарскае выступленне прадэманстравалі каманды Заямнаўскай, Шашкоўскай, Засульскай, Дзераўнянскай школ. Каманда СШ № 2 актыўна праявіла сябе ў артыстызме, спевах і танцах. Каманды Горкаўскай школы і СШ № 3 выдатна выступілі ў ролі карыстальнікаў інтэрактыўных сродкаў навучання.
  Без энтузіязму і актыўнасці балельшчыкаў, груп падтрымкі конкурс не атрымаўся б такім вясёлым. Яны падтрымлівалі свае каманды з дапамогай расцяжак, свістулек, «крычалак» і, безумоўна, бурных апладысментаў.